Izložba *TransCultAA istraživanja u Strossmayerovoj galeriji* prezentira rezultate trogodišnjih znanstvenih istraživanja provođenih u međunarodnom ozračju projekta *Transfer kulturnih dobara u regiji Alpe Jadran tijekom 20. stoljeća* */* *Transfer of Cultural Objects in the Alpe Adria Region in the 20th Century* (TransCultAA). *TransCultAA* je zajednički znanstvenoistraživački projekt četiriju istraživačkih timova iz četiriju zemalja (Njemačka, Italija, Slovenija, Hrvatska, uz pridružene partnere iz Austrije), financiran u okviru programa HERA (*Humanities in the European Research Area*) na natječaju *Uses of the Past 2016-2019*.

Tim projektom multinacionalni tim istraživača u posve novim okvirima transnacionalne suradnje analizira „uporabe prošlosti“ u kontekstu kulturne baštine na području regije Alpe – Jadran, posebice s obzirom na konfliktne situacije vlasništva.

Unatoč izrazito regionalnom fokusu, projekt *TransCultAA* temelji se na proučavanju posve opipljivih materijalnih posljedica procesa transfera, translokacija, izmještanja, konfiskacija, zapljena i krađa kulturnih dobara, koji su umnogome odredili cjelokupnu zajedničku europsku povijest odnosa prema kulturnoj baštini.

Projekt traži odgovore na pitanja: tko je transferirao i translocirao koje predmete u regiji Alpe – Jadran, kada i zašto? Koja su objašnjenja, ako ikakva, (bila) dana za te postupke? Koji su se narativi u tu svrhu koristili i zašto? Kako arhivski dokumenti (iz regije, ali i iz širega područja, čiji su stvaratelji žrtve ili počinitelji, ili pak sudionici koje nije moguće jednoznačno odrediti) pomažu razumijevanju tih regionalnih i, prije svega, nacionalnih uporaba prošlosti?

Posebna pozornost u okviru istraživanja koje je u fokusu hrvatskog istraživačkog tima dana je onim dijelovima nekadašnje Jugoslavije koji su pripadali Italiji prije Drugoga svjetskog rata, potom dugotrajnim procesima restitucijskih pregovora nakon Prvoga i Drugoga svjetskog rata te redistribuciji kulturnih dobara ranijega židovskoga vlasništva koja je uslijedila nakon konfiskacija i zapljena tijekom Drugoga svjetskog rata, ali i mehanizmima razvlašćenja privatne imovine u socijalističkoj Jugoslaviji nakon 1945. godine.

Na izložbi su predstavljeni odabrani primjeri istraživanja okolnosti nabave i provenijencije umjetnina iz zbirnoga fonda Strossmayerove galerije za koje su zabilježeni transferi (vlasništva) tijekom 20. stoljeća. Osim umjetnina iz zbirnoga fonda Strossmayerove galerije, koje su većinom rijetko izlagane, na izložbi su predstavljena i djela iz Muzeja Mimara i Muzeja za umjetnost i obrt. Odabrane umjetnine izložene su unutar stalnoga postava Strossmayerove galerije, te istaknute popratnim interpretacijskim materijalom kako bi se upotpunila i olakšala komunikacija ne samo rezultata već i metodologije istraživanja. Uz rezultate povijesnoumjetničke obrade tih umjetnina, kao integralni dio spoznaja prezentirani su i neobjavljeni pisani i slikovni arhivski izvori, aukcijski katalozi te materijalni tragovi na umjetninama koji zorno predočavaju njihovu povijest ponajviše tijekom turbulentnog 20. stoljeća.

Otvaranje izložbe, uz prisustvo ostalih voditelja projekta TransCultAA i članova njihovih istraživačkih timova te predstavnika pridruženih partnera, bit će u utorak, 24. rujna, u 19 sati, u Strossmayerovoj galeriji starih majstora HAZU.

Uz pozdravnu riječ akademika Velimira Neidhardta, predsjednika Hrvatske akademije znanosti i umjetnosti, izložbu će otvoriti dr. sc. Nina Obuljen Koržinek, ministrica kulture Republike Hrvatske.

Izložba će biti popraćena završnom konferencijom projekta TransCultAA koja će se održati u srijedu, 25. rujna 2019. u velikoj dvorani knjižnice Hrvatske akademije znanosti i umjetnosti s početkom u 10.00 sati. Uz voditelje i članove projekta TransCultAA na konferenciji će sudjelovati predstavnici austrijske Komisije za istraživanje provenijencije te Ministarstva kulture Republike Hrvatske.

Izložba ostaje otvorena do 27. listopada 2019. godine.

Autori izložbe: dr. sc. Ljerka Dulibić, dr. sc. Iva Pasini Tržec, Ivan Ferenčak, Bartol Fabijanić

Tehnička podrška: Antonio Blaži

Lektura: Maja Silov Tovernić

Prijevod na engleski: Janja Čulig

Dizajn i prijelom: Ideoteka d.d.

Izložbu su omogućili:

HERA projekt TransCultAA (www.transcultaa.eu)

Strossmayerova galerija starih majstora HAZU

Zaklada Hrvatske akademije znanosti i umjetnosti

Hrvatski restauratorski zavod

kontakt: Iva Pasini Tržec, ivapasini@yahoo.com